PTK - Benefitný systém Cafetéria (2026)
Otázky/Témy na diskusiu

Požiadavky na systém

1. Kde sú dáta a osobné údaje uchovávané a spracovávané?  (forma, typy)

2. Máte samostatný modul, ktorý umožňuje správu príspevkov na rekreáciu podľa zákona (Zákonník práce, § 152a), pričom tento modul je možné používať aj samostatne bez benefitného systému Cafetéria? Aká je výška mesačného poplatku za administráciu príspevkov?

3. Máte samostatný modul, ktorý umožňuje správu príspevkov na športovú činnosť dieťaťa zamestnanca podľa zákona (Zákonník práce, § 152a), pričom tento modul je možné používať aj nezávisle bez benefitného systému Cafetéria? Aká je výška mesačného poplatku za administráciu príspevkov?

4. Aké sú reakčné a riešiteľské lehoty pri incidentoch podľa závažnosti?

5. Ako je zabezpečená podpora mimo pracovných dní pri výpadku systému?

6. Akú dobu sú logy aktivít zamestnancov archivované?

7. Je systém na mobilnom telefóne použiteľný aj bez samostatnej mobilnej aplikácie, teda cez responzívne webové rozhranie?

8. Za akých podmienok fungujú presuny finančných prostriedkov medzi peňaženkami?

9. Žiadame o presný popis oprávnení administrátora v systéme Cafetérie. Zaujíma nás, ktoré činnosti vie administrátor vykonávať samostatne priamo v systéme a pri ktorých úkonoch je potrebné kontaktovať podporu alebo technický tím dodávateľa.

10.  Vie systém automaticky rozlíšiť časť hradenú z kreditov od zamestnávateľa a časť hradenú zamestnancom z vlastných prostriedkov, a správne zaevidovať skutočné čerpanie zamestnaneckého benefitu? Vie systém premietnuť túto informáciu do mzdového reportu?

11. Vstupuje do mzdového reportu iba hodnota hradená zamestnávateľom, alebo aj informácia o vlastnom doplatku zamestnanca? Ako sa riešia opravy, storno alebo dodatočné zmeny pri kombinovanom financovaní benefitu?

12. Aké údaje systém pri jednotlivých benefitoch eviduje, aké údaje obsahuje mzdový report, či umožňuje priradiť benefity k mzdovým alebo účtovným kategóriám a je možné nastaviť štruktúru exportu podľa požiadaviek zákazníka? 

13. Žiadame o predvedenie modelového príkladu spracovania interného benefitu, pri ktorom je časť hodnoty hradená z kreditov alebo rozpočtu poskytnutého zamestnávateľom a časť hodnoty doplatená zamestnancom z vlastných prostriedkov. Na tomto príklade žiadame ukázať, ako systém vypočíta čerpanie benefitu, ako rozlíši vlastný doplatok zamestnanca, ako vyhodnotí prípadnú zdaniteľnú hodnotu benefitu a ako sa tieto údaje zobrazia vo finálnom reporte pre mzdy.

14. Žiadame o podrobné vysvetlenie a názornú ukážku kompletného procesu spracovania reportov a dokladov pre mzdové účely v systéme Cafetérie. Potrebujeme vedieť, ako systém spracúva údaje o čerpaní benefitov a výstupy potrebné pre mzdy. Zaujíma nás celý proces od objednania alebo schválenia benefitu až po vytvorenie finálneho reportu alebo exportu pre mzdové spracovanie.

15. Ako sa riešia opravy, storno alebo dodatočné zmeny po uzavretí účtovného obdobia (mesiaca)?

16. Sú zrozumiteľné všetky požiadavky kladené na benefitný systém Cafetéria? Ak nie, ktorá konkrétna požiadavka verejného obstarávateľa nie je pre Vás dostatočne zrozumiteľná a z akého dôvodu? Ako ju navrhujete upraviť tak, aby bola zrozumiteľná?

17. Sú podľa Vás technické požiadavky verejného obstarávateľa dostatočne definované? Ak nie, ktorá konkrétna technická požiadavka nie je dostatočne definovaná a prečo? Ako ju navrhujete upraviť, aby bola dostatočne definovaná?

18. Identifikovali ste nejakú skutočnosť v dostupných materiáloch k benefitnému systému Cafetéria, ktorá by Vám bránila v účasti v plánovanej súťaži alebo túto účasť sťažila? Ak áno, uveďte nám prosím túto skutočnosť, ktorej časti v materiáloch sa týka resp. má súvzťažnosť a tiež, ako ju navrhujete zmeniť, aby Vám už nebránila alebo nesťažila v účasti v plánovanej súťaži.

Doplňujúce otázky/dopyty

A. Skúsenosti dodávateľa a situácia na trhu

1. Referencie a skúsenosti dodávateľa
Poskytujete na Slovensku služby benefitného systému pre organizácie alebo spoločnosti s počtom viac ako 500 zamestnancov? Ak áno, môžete uviesť relevantné referencie?

2. Primeranosť referenčných požiadaviek
Aké referenčné požiadavky týkajúce sa predchádzajúceho poskytovania benefitných systémov považujete vzhľadom na charakter trhu za primerané, najmä z pohľadu počtu používateľov, počtu zákazníkov a obdobia poskytovania služby?

3. Odborní experti
Vyžaduje implementácia a prevádzka takéhoto systému špecializovaných odborníkov alebo osobitné certifikácie? Ak áno, ktoré odbornosti alebo certifikácie sú podľa Vás na trhu bežne dostupné?

4. Subdodávatelia a tretie strany
Ktoré časti poskytovania služby sú na trhu štandardne zabezpečované prostredníctvom subdodávateľov alebo tretích strán, najmä hosting, platobné služby, zákaznícka podpora, sieť poskytovateľov benefitov alebo vývoj systému?

B. Sieť poskytovateľov benefitov a akceptačné miesta

5. Počet zmluvných poskytovateľov
Približne koľko zmluvných poskytovateľov služieb alebo obchodných partnerov máte na Slovensku?

6. Geografické pokrytie
Máte zmluvných partnerov alebo poskytovateľov služieb primerane geograficky rozložených na území Slovenskej republiky, najmä v lokalitách Bratislava, Nové Zámky, Banská Bystrica, Žilina, Kremnica, Košice a Poprad?

7. Kategórie benefitov
Do akých kategórií služieb Vaši zmluvní poskytovatelia spadajú, napr. wellness, šport, kultúra, voľný čas, vzdelávanie alebo cestovanie? Viete uviesť počet akceptačných miest podľa jednotlivých kategórií?

8. Spôsob počítania akceptačných miest
Akým spôsobom je podľa Vás vhodné objektívne definovať a počítať počet akceptačných miest? Považujete za jedno akceptačné miesto jednu fyzickú prevádzku, jednu právnickú osobu, jednu obchodnú značku alebo inak definované miesto poskytovania služby?
9. Čerpanie benefitov v zahraničí
Je prostredníctvom systému možné objednať alebo uhradiť produkt či službu aj v zahraničí? Je možná platba za produkt alebo službu aj v inej mene ako euro?

C. Funkcionalita a implementácia riešenia

10. Štandardná funkcionalita verzus zákaznícke úpravy
Ktoré požiadavky verejného obstarávateľa je možné splniť prostredníctvom štandardnej funkcionality Vášho existujúceho riešenia a ktoré by si vyžadovali konfiguráciu, úpravu alebo vývoj novej funkcionality?

11. Lehota implementácie
Aká je podľa Vašich skúseností primeraná lehota na implementáciu benefitného systému pre organizáciu s približne 1 200 zamestnancami vrátane konfigurácie, migrácie údajov, integrácií, testovania, školenia administrátorov a uvedenia systému do produkčnej prevádzky?

12. Súčinnosť objednávateľa
Akú súčinnosť objednávateľa štandardne potrebujete pri implementácii systému a ktoré skutočnosti môžu významne ovplyvniť alebo predĺžiť dobu implementácie?

D. Zmluvný, licenčný a cenový model

13. Doba trvania zmluvy
Aká minimálna alebo optimálna doba trvania zmluvy je pri tomto type služby z obchodného a technického pohľadu obvyklá? Považujete za vhodný napr. základný kontrakt na 36 alebo 60 mesiacov s možnosťou opcie na ďalšie obdobie?

14. Licenčný a cenový model
Na akom princípe je určovaná cena za používanie systému – podľa počtu všetkých zamestnancov, aktívnych používateľov, používateľských účtov, počtu transakcií, hodnoty čerpaných benefitov alebo podľa iného parametra?

15. Cenník základných služieb
Poskytnite nám, prosím, ceny alebo cenníky za poskytnutie celého benefitného systému Cafetéria vrátane ceny mesačných alebo iných pravidelných poplatkov za správu a prevádzku benefitného systému.

16. Cena rozvojových a konzultačných služieb
Poskytnite nám, prosím, cenu hodinovej sadzby za konzultačné, analytické, implementačné alebo vývojové práce súvisiace s realizáciou nových alebo zmenových požiadaviek počas používania systému.

17. Odmeny od tretích strán
Získava poskytovateľ benefitného systému okrem platieb objednávateľa aj provízie, poplatky alebo inú odmenu od zmluvných poskytovateľov benefitov alebo iných tretích strán? Ak áno, opíšte princíp ich určovania.

18. Zmena cien počas trvania zmluvy
Akým spôsobom sa počas trvania zmluvy štandardne menia ceny za poskytovanie služby? Používate indexáciu, valorizáciu alebo iný mechanizmus úpravy cien?

E. PHZ a porovnateľnosť ponúk

19. Modelová kalkulácia pre stanovenie PHZ
Na účely správneho stanovenia predpokladanej hodnoty zákazky žiadame uviesť modelovú celkovú cenu poskytovania služby za obdobie 48 mesiacov pri predpokladanom počte 1 200 zamestnancov, vrátane všetkých jednorazových, pravidelných, transakčných, implementačných, integračných, konzultačných a ostatných poplatkov.

20. Návrh cenového modelu pre verejnú súťaž
Aký cenový model by ste odporučili použiť v súťažných podkladoch tak, aby bolo možné transparentne a objektívne porovnať celkové náklady jednotlivých ponúk počas celej predpokladanej doby trvania zmluvy? Uveďte, ktoré cenové položky a predpokladané množstvá by mal verejný obstarávateľ zahrnúť do cenového koša.

F. Finančné toky a kredity

21. Okamih financovania benefitov
V ktorom okamihu dochádza k úhrade finančných prostriedkov zo strany objednávateľa – pri pridelení kreditov zamestnancom, pri objednaní benefitu, pri jeho čerpaní alebo až po jeho skutočnom využití?

22. Evidencia a ochrana finančných prostriedkov
Ak poskytovateľ systému disponuje finančnými prostriedkami objednávateľa alebo zamestnancov, akým spôsobom sú tieto finančné prostriedky evidované, oddelené od vlastných finančných prostriedkov poskytovateľa a chránené?

23. Vysporiadanie pri skončení zmluvy
Akým spôsobom sa pri skončení zmluvy vysporiadajú nevyčerpané kredity, neuhradené alebo rozpracované transakcie, reklamácie a finančné prostriedky objednávateľa alebo zamestnancov?

G. Dáta, interoperabilita a ukončenie služby

24. Export údajov
Umožňuje systém objednávateľovi kedykoľvek počas trvania zmluvy exportovať všetky údaje patriace objednávateľovi v bežne používanom a strojovo spracovateľnom formáte? Ak áno, uveďte podporované formáty a prípadné obmedzenia exportu.

25. Exit plán a zmena poskytovateľa
Aké služby štandardne poskytujete pri ukončení zmluvy a pri prechode objednávateľa k inému poskytovateľovi? Zahŕňajú tieto služby najmä export dát, dokumentácie, konfigurácie, histórie transakcií a potrebnú súčinnosť s novým poskytovateľom?

H. Nastavenie kritérií na vyhodnotenie ponúk

26. Kvalitatívne kritériá
Ktoré vlastnosti alebo parametre benefitného systému podľa Vašich skúseností reálne rozlišujú kvalitu jednotlivých riešení dostupných na trhu a súčasne ich možno objektívne merať, overiť a porovnávať vo verejnom obstarávaní?
Uveďte, prosím, aj spôsob, akým by bolo možné Vami navrhované kvalitatívne parametre v rámci verejného obstarávania objektívne vyhodnocovať a následne kontrolovať počas plnenia zmluvy.

V Bratislave, 4.9.2026


